SKRIFTLIG FORESPØRGSEL E-3893/00

af Robert Goebbels (PSE) til Kommissionen

(13. december 2000)

Om: Ændring af direktivet om europæiske samarbejdsudvalg

På nuværende tidspunkt er de europæiske fagforeningers generelle holdning til de europæiske samarbejdsudvalg præget af utilfredshed. Efter begejstringen over de første frivillige aftaler er stemningen vendt blandt de europæiske fagforeninger.

Efter indgåelsen af mere end 400 frivillige aftaler mellem 1994, hvor direktivet blev vedtaget af Rådet, og 1996, der var fristen for overtagelsen af direktivets ordlyd i de nationale lovgivninger, har forhandlingerne kun ført til et resultat i forbindelse med ca. 30 multinationale virksomheder. I betragtning af, at der stadig er 700-800 berørte virksomhedsgrupper, må man fastslå, at resultatet er begrænset. Fremskridtene sker meget langsomt.

Er der sket en samlet reevaluering efter overtagelsen i national ret af Rådets direktiv 94/45/EF(1) af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne?

Anser Kommissionen det ikke for nødvendigt at ændre direktivet på flere punkter:

1. på områderne kommunikation og information?

2. i forbindelse med uddannelsen af repræsentanter?

3. med henblik på en bedre anerkendelse af de europæiske faglige sammenslutninger?

(1) EFT L 254 af 30.9.1994, s. 64.

Samlet svar afgivet på Kommissionens vegne af Anna Diamantopoulou på skriftlige forespørgsler P-3828/00, E-3850/00 og E-3893/00

(19. januar 2001)

Kommissionens holdning til spørgsmålet om en revidering af Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne(1) blev udtrykt som følger i gennemførelsesrapporten(2): Evalueringen af gennemførelsen af direktivet vil finde sted i forbindelse med de igangværende drøftelser i Rådet og i Europa-Parlamentet om de sager, der er tæt knyttet hertil (forslag til Rådets direktiv om indførelse af en generel ramme for information og høring af arbejdstagerne i Det Europæiske Fællesskab(3), udkast til direktiv om medarbejderindflydelse i det europæiske selskab). På baggrund af konklusionerne i denne evaluering såvel som udviklingen i andre sager vil Kommissionen ved given lejlighed træffe beslutning om en eventuel revision af direktivet.

Det skal i den forbindelse bemærkes, at der på Det Europæiske Råds møde i Nice den 7.-8. december 2000 skete et gennembrud i sagen om inddragelse af arbejdstagerne i forbindelse med det europæiske selskab. Som følge heraf opfordrede Det Europæiske Råd Rådet til inden udgangen af 2000 at afslutte behandlingen af de tekster, der gør det muligt at fastlægge statutten for det europæiske selskab. På et ekstraordinært møde i Rådet den 20. december 2000 blev der opnået politisk enighed om to instrumenter, der udgør pakken af forskrifter vedrørende det europæiske selskab, nemlig en forordning med selskabskabsretlige bestemmelser(4) og et tilknyttet direktiv vedrørende inddragelse af arbejdstagerne. Efter en fornyet høring i Europa-Parlamentet vil både forordningen og direktivet om inddragelse af arbejdstagerne blive formelt vedtaget af Rådet.

På Det Europæiske Råds møde i Nice noterede man sig de betydelige fremskridt, der var blevet gjort i forbindelse med forhandlingerne om forslaget til Rådets direktiv om indførelse af en generel ramme for information og høring af arbejdstagerne i Det Europæiske Fællesskab, og opfordrede Rådet til at fortsætte behandlingen af direktivet.

I lyset af denne udvikling finder Kommissionen det bedre at koncentrere sig om de sager, der på nuværende tidspunkt er ved at blive behandlet, inden der iværksættes en revidering af direktivet om europæiske samarbejdsudvalg. I mellemtiden fortsætter evalueringen af anvendelsen af dette direktiv.

(1) EFT L 254 af 30.9.1994.

(2) KOM(2000) 188 endelig.

(3) EFT C 2 af 5.1.1999.

(4) EFT C 263 af 16.10.1989.